Jou oorsese reis – 'n beginnersgids tot die nodige dokumente - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou oorsese reis – 'n beginnersgids tot die nodige dokumente
Jou oorsese reis – 'n beginnersgids tot die nodige dokumente
Indien jy beplan om binnekort oorsee te reis, hetsy vir werk of plesier, is dit belangrik om seker te maak dat jy die nodige reisdokumente het.
'n Paspoort is noodsaaklik as jy beplan om internasionaal te reis (dit moet vir ten minste nog ses maande geldig wees). Indien jy nie een het nie, moet jy lank genoeg voor die tyd aansoek doen sodat jou aansoek betyds verwerk kan word en die paspoort gereed kan wees. Vul die nodige vorm in by binnelandse sake. Jy het jou ID en geboortesertifikaat (vir kinders) nodig. Hulle neem sommer daar die foto en neem die vingerafdrukke. Indien jy reeds 'n paspoort het, moet jy seker maak dat dit nie verval voordat jy terugkeer na Suid-Afrika nie.
'n Visum gee jou voorwaardelike toestemming om 'n land vir 'n bepaalde tydperk te besoek. Die visum word gewoonlik in die paspoort van die draer gestempel of vasgeplak. Daar is verskillende soorte visums (soos werkvisums, toeristevisums, ens.), wat elkeen aan die draer verskillende regte in die gasheerland bied.
Vir 'n visum na die meeste lande sal jy na Johannesburg, Pretoria of Kaapstad moet reis vir die visumaansoek. Jy het foto's ('n spesifieke grootte soos deur die visumkantoor bepaal) nodig en ses maande se bankstate (die reëls hieromtrent is streng). Jy moet kan bewys jy het 'n lopende rekening. 'n Uitnodigingsbrief (net sommige lande vereis dit), 'n kopie van die inligtingsbladsy van jou paspoort, bewys van die doel van jou reis, bewyse van bespreekte akkommodasie, 'n reisplan, jou vliegtuigkaartjie en reisversekering is nodig.
Daar is van die lande wat reisagente het wat jou direk hiermee kan help. Sommige reisagente maak 'n afspraak vir jou by die visumsentrum, betaal die koste namens jou en help jou ook met die nodige dokumentasie. Regulasies vir jou visumfoto's bepaal dat jy reguit vorentoe moet kyk, met geen hare in jou gesig nie. Jou ore moet oop wees en jy mag glimlag.
Dit neem tyd om visumaansoeke te verwerk. Doen dus so vroeg moontlik aansoek indien jy een nodig het. Omdat die Europese lande baie streng is, kan dit tussen 10 en 15 werkdae neem voordat 'n visum uitgereik word. Amerika en die Verenigde Koninkryk is baie vinniger en dit neem meestal net twee tot drie werkdae voordat jy jou visum ontvang. Die koste van visums verskil van land tot land en sommige lande s'n is baie duur.
Daar is lande wat visums by aankoms uitreik. Kontroleer dus vooraf of die land wat jy beplan om te besoek 'n visum by aankoms sal uitreik. Indien nie, moet jy aansoek doen vir 'n toeristevisum vir daardie land.
Wat as 'n familielid oorlede is en jy moet skielik oorsee gaan?
Jou reisagent doen steeds aansoek soos normaalweg, maar heg ook bewyse en motiveringsbriewe aan sodat die visum so gou moontlik verkry kan word. Jou agent probeer ook kontak maak met die konsulaat om die situasie te verduidelik.
Dit is altyd beter om die plaaslike geldeenheid van 'n land byderhand te hê, eerder as om 'n krediet- of debietkaart of reisigerstjeks te gebruik. Verruil jou geld vir die toepaslike buitelandse geld op extravelmoney.com. Indien jy liewer nie geld aan jou persoon wil dra nie, kan jy 'n voorafbetaalde reisigerskaart koop wat jy kan laai met die buitelandse geldeenheid van jou keuse. Vind by jou bank meer hieroor uit. Jy kan dit, net soos 'n krediet- of debietkaart, gebruik om jou uitgawes in 'n plaaslike geldeenheid in die buiteland te betaal en jy kan plaaslike kontant by 'n OTM trek. 'n Reisigerskaart is een van die beste en gemaklikste maniere om buitelandse geld rond te dra. Jy kan aan die begin kontant daarop laai en dit kan later, soos dit nodig raak, herlaai word.
Reisversekering is bedoel om mediese noodgevalle, die kansellasie van 'n reis, verlore bagasie en ander noodgevalle wat tydens 'n reis voorkom, te dek.
Dit is nie verpligtend om reisversekering uit te neem nie, maar dit is 'n goeie ding. Mediese uitgawes in die buiteland kan baie duur wees en met die regte reisversekering is jy gedek teen sulke koste.
Wat reisversekering vir jou kan doen
Sommige reisversekeringsplanne sluit in dekking vir:
die terugbetaling van ongemagtigde kredietkaartkoste;
vergoeding van die geld wat gebruik is om 'n paspoort te vervang;
noodkontantvoorskotte vir gestrande reisigers; en
'n hulplyn vir reishulpdienste wat beman word deur mense wat leiding kan gee.
Vlugkaartjies is iets waaraan jy vroegtydig moet dink. Indien jy na 'n gewilde toeristebestemming wil reis tydens piektyd, is die kans goed dat kaartjies baie duur sal wees. Voorafbesprekings help omdat die kaartjies dan gewoonlik teen 'n laer tarief verkry kan word. Hou 'n afskrif van jou bevestigde vliegtuigkaartjie terwyl jy reis net vir geval die oorspronklike verlore gaan. Indien die terugreis reeds bespreek is, kan jy 'n afskrif daarvan aan jou persoon dra aangesien dit gevra kan word voordat sommige lande jou gaan toelaat.
Bewys van akkommodasie of hotelbespreking
Wanneer jy met 'n toeristevisum reis of 'n land besoek waar 'n visum by aankoms aan jou uitgereik word, vereis die immigrasietoonbank gewoonlik 'n bewys van jou akkommodasie. 'n Afskrif van jou bespreking by 'n hotel of 'n uitnodiging deur 'n familielid of vriend wat daar woon, sal in só 'n geval voldoende wees.